CELEX: 62010TN0016
Language: hu
Date: 2010-01-22 00:00:00
Title: T-16/10. sz. ügy: 2010. január 22-én benyújtott kereset — Alisei kontra Bizottság

13.3.2010   
            
            
               HU
            
            
               Az Európai Unió Hivatalos Lapja
            
            
               C 63/49
            
         2010. január 22-én benyújtott kereset — Alisei kontra Bizottság
   (T-16/10. sz. ügy)
   2010/C 63/87
   Az eljárás nyelve: olasz
   
      Felek
   
   
      Felperes: Alisei (Róma, Olaszország) (képviselők: F. Sciaudone ügyvéd, R. Sciaudone ügyvéd, A. Neri ügyvéd)
   
      Alperes: Európai Bizottság
   
      Kereseti kérelmek
   
   
               —
            
            
               A Törvényszék semmisítse meg az elutasításról szóló határozatot,
            
         
               —
            
            
               semmisítse meg a szerződés odaítéléséről szóló határozatot;
            
         
               —
            
            
               kötelezze a Bizottságot az elszenvedett kár megtérítésére.
            
         
               —
            
            
               kötelezze a Bizottságot a költségek viselésére.
            
         
      Jogalapok és fontosabb érvek
   
   Jelen keresetben az Alisei a következőket kéri:
   
               —
            
            
               a 2009. október 29-i bizottsági határozat megsemmisítése, amely határozattal a Bizottság egyrészről nem fogadta el a felperes által a „Facility for rapid response to soaring food prices in developing countries” (EuropeAid/128608/C/ACT/Multi) pályázati felhívás keretében benyújtott támogatás iránti kérelmet, másrészről pedig pályázatát tartaléklistára helyezte;
            
         
               —
            
            
               a 2009. október 29-i bizottsági határozat megsemmisítése, amely határozattal a Bizottság egy másik szervezet által benyújtott, támogatás iránti kérelmet választott ki;
            
         
               —
            
            
               az elszenvedett károk megtérítése.
            
         A felperes e tekintetben azt állítja, hogy a pályázati felhívásban szereplő tájékoztatásnak megfelelően a felperes a Sao Tomé és Principe-i termelőkapacitás fokozására irányuló közvetlen programot javasolt, e célból pedig — helyi partnerként — egy, a mezőgazdasági ágazatban jártas szervezetet tüntetett fel.
   Mivel a felperes pályázata az előválogatáson sikeresnek bizonyult, felkérték a felperest, hogy 2009. szeptember 15-ig nyújtsa be a teljes pályázatot.
   A felperes — mivel a szóban forgó pályázati felhívásra reagáló más szervezetekkel ellentétben a saját ajánlatával kapcsolatos értékelés kimenetelére vonatkozóan semmiféle tájékoztatást nem kapott –2009. november 17-én elektronikus levél útján kért információt a Bizottságtól. Ugyanezen a napon kelt válaszában a Bizottság arról tájékoztatta, hogy az eredményt már minden résztvevőnek megküldték, és mindenesetre ehhez csatolta annak másolatát. Az Európai Bizottság a megtámadott határozatban közölte a felperessel, hogy az értékelő bizottság nem az ő pályázatát választotta ki a támogatás odaítélése céljából, továbbá hogy úgy határozott, hogy pályázatát a 2009. december 31-ig érvényes tartaléklistára helyezi. A Bizottság továbbá közölte, hogy amennyiben ezen időszakon belül nem veszik fel a kapcsolatot az Aliseivel, úgy már nem fogják a szóban forgó pályázati felhívás keretében támogatás odaítélésére vonatkozóan figyelembe venni.
   A felperes a pályázatát elutasító határozat megsemmisítésére irányuló kérelmének alátámasztásaként a következőkre hivatkozik:
   
               —
            
            
               az indokolási kötelezettség megsértése, amennyiben a Bizottság nem jelezte azokat az indokokat (még összefoglalva sem), amelyek miatt a felperes ajánlatát kizárták és tartaléklistára került, továbbá hogy szándékosan és kifejezetten utasította el ilyen értelmű, tájékoztatásra irányuló kérelmét;
            
         
               —
            
            
               a közigazgatási eljárás átláthatóságára vonatkozó elv, az egyenlő bánásmód elve, és a védelemhez való jog megsértése, amennyiben a Bizottság a többi kizárt ajánlattevőt értesítette a kizárás indokairól, míg a tájékoztatás felperessel való közlését a tartaléklista érvényességi időszakának lejártától teszi függővé.
            
         A felperes a támogatást a nyertes szervezetnek odaítélő határozat megsemmisítésére irányuló kérelmének alátámasztásaként a következőkre hivatkozik:
   
               —
            
            
               a határozatban szereplő téves és megalapozatlan értékelés, amennyiben a Bizottság korlátozott szakmai tapasztalattal, elégtelen műszaki kapacitással rendelkező, valamint a többi szervezethez — és különösen a felpereshez — képest önálló jogállással nem bíró szervezet által benyújtott ajánlatot választott ki támogatásra.
            
         A felperes végül az elszenvedett kár megtérítését kéri.